khistorydata/jeongjo-sjw-relations huggingface dataset:
정조 1년
鄭民始。以兵曹言啓曰。依下敎侍衛禁軍武藝別監及羅卒等處。療飢之意。敢啓。答曰。知道。
정조 1년
鄭民始。以訓鍊都監言啓曰。依下敎挾輦軍及環衛軍兵等處。療飢之意。敢啓。答曰。知道。
정조 1년
鄭民始。以問事郞廳。以鞫廳大臣意啓曰。罪人許根金履準。依傳敎以法杖刑推一次後。放歸田里之意。敢啓。答曰。知道。
정조 1년
鄭民始。以義禁府言啓曰。罪人韓景勛定配事。命下矣。罪人韓景勛。慶尙道鎭海縣定配。而以傳敎內辭意。具罪目。依例發遣府書吏。押送配所。何如。傳曰。允。
정조 1년
行兵曹判書洪樂性疏曰。伏以臣。伏見副修撰朴天衡疏中。盛論尙賊姻親諸家處義之失。旨意極其嚴峻。臣誠惶駭震慄。毛骨俱靑。罔知所以自措也。噫。亂逆。何代無之。而若尙賊之陰凶極惡。殆振古所無之逆。則臣雖至愚。秉彝不泯。亦豈不知逆順之分。堤防之義哉。臣之子婦。卽尙賊之女也。初果聞官而離婚矣。及夫追律還收之後。亦不敢處之以法外之法。不得已還爲率置。而君讐國賊之血屬。終不忍以舅婦相處。故別處一室。苟存視息。俾不行朝夕家人之禮矣。今玆堂疏峻發。益覺臣處置乖當。自陷大戮。臣方還爲出送。仰暴情實。恭俟處分。而逆順之分。緣臣而晦。堤防之義。緣臣而壞。則臣雖萬戮。不足以贖其罪。人臣。負此罪名。其何敢一日抗顔於朝端。而適値親臨訊囚。召牌荐降。飭敎截嚴。不遑他顧。蒼黃入參。今始短章自列。席藁俟命。伏乞聖明。亟降威罰。削臣職名。治臣罪犯。以嚴國綱。以俟公議。千萬幸甚。答曰。省疏具悉。率置之不聞官。以其有筵中酬酢而然。卿其勿辭。入來侍衛。
정조 1년
丁酉正月二十二日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖體。若何。上曰。一樣矣。上曰。今日鞫事之究得端緖。亦未可必。此雖不得已之事。尙未了當。太覺支離。甚可悶矣。國榮曰。鞫事之如是支離。果是可悶。今日若得根抵。則幸矣。而雖或未得。姑爲收殺。似宜矣。上曰。予意亦如此矣。國榮讀奏公事訖。上曰。殿座時刻。次次入之。仍命退。諸臣以次出。
정조 1년
丁酉正月二十二日巳時。上詣金商門外。親鞫入侍時。行都承旨洪國榮。行左承旨趙㻐。右承旨林鼎遠。左副承旨李義翊。右副承旨鄭民始。同副承旨李鎭衡。假注書金勉柱。事變假注書李運彬。記注官卜台鎭。記事官林錫喆以次侍立。上具布裹翼善冠白袍布裹帶。乘輿出興泰門。詣金商門外殿座。領敦寧金陽澤。左議政金尙喆。右議政鄭存謙。判義禁蔡濟恭。同義禁張志恒李在協李命植。大司憲鄭晩淳。大司諫金尙集。司諫李顯永。持平徐郁修。問事郞廳李秉模李敬養林蓍喆金峙默李在學沈煥之李儒慶沈念祖。刑房都事金東鎭李始喆。文書色都事洪啓學洪彦燮以次進伏訖。尙喆存謙曰。連日勞攘。聖體。若何。上曰。一樣矣。尙喆曰。罪人景聃。聞已經斃。不得正法。極爲痛惋矣。上曰。然矣。上命書兵判洪樂性疏批。又命書傳敎曰。尙賊。卽萬古所無之逆。而向者追律還寢之命。出於天下平之意也。旣不施追律。則未施之前。在法元無應坐之律矣。旦君父之讐。雖曰一也。夫婦之際。人之大倫。其在朝廷敦風厚俗之道。亦不當以無於法之法。遽爾責之。況有向者筵中說話者乎。本事若此。則別無可嫌之端。兵曹判書洪樂性。卽爲牌招侍衛。上顧謂大臣曰。傳敎之意。何如。尙喆曰。尙賊若施追律。則法當離異。而旣不追施。則當之者。自有處義之道矣。上曰。當初旣已離異。而追後更爲率來之時。不聞於官。事涉如何。而此則向日筵中。已有酬酢。亦有可說者矣。尙喆曰。傳敎中無於法之敎。誠至當矣。上曰。君父之讐云云。乃是朴天衡疏語乎。民始曰。朴天衡疏中。無此句語矣。上命入原疏讀奏。上曰。罪人李坤培上之。書問目讀諭。供辭見事變日記上曰。宗諤上之。使之面質。可也。上曰。臺臣皆入來乎。國榮曰。掌令尹弼秉。陳疏不進矣。上曰。臺疏。入啓乎。國榮曰。以停朝市留院矣。上曰。罪人招辭中所謂閔長番云者。卽中官者根也。其在獄體。亦當發捕矣。尙喆曰。獄體貴在明覈。聖敎誠然矣。上曰。兩罪人面質招辭。問郞。連卽來奏。可也。上曰。觀此兩招。宗諤似語屈矣。尙喆曰。宗諤屢次加刑。今方亂招。旣不可準信。而且若徑斃。則究覈之階。其將斷矣。姑爲寬刑。以待諸罪人之拿來。好矣。上曰。坤培。姑先下之。宗諤。更加一次盤問。可也。上入小次。命右副承旨入侍。民始進伏。上曰。掌令尹弼秉疏持入。賤臣承命出。疏本持入。民始讀奏訖。上殿座。命大臣進前。上曰。臺疏。卿等見之乎。疏中所論北伯事。何如。尙喆曰。北伯。性本鈍滯。果有不審之失。而卽是無妄之過矣。上曰。北伯旣被臺論。則凡百公務。引義廢却乎。尙喆曰。似當然矣。必有一番申飭然後。可以行公矣。上曰。玉堂緘問。事體何如。此亦有前例乎。尙喆曰。無前例矣。先朝曾有下詢事。而臣於其時。有所仰達者矣。儒臣與他有異。其在禮使之道。似不可緘問矣。上曰。予意亦然。豈可創出無前之例乎。尙喆曰。聖敎至當矣。上曰。李坤事亦不過言語間所失。豈不深責乎。藥房捉調徐命善曰。果如聖敎矣。罪人宗諤更招。見事變日記上曰。觀其招辭。詐惡益甚矣。存謙曰。前後招辭。屢變其說。可謂千幻萬化矣。上曰。宗諤之招。旣如是。則韓景勛。無甚關緊矣。尙喆曰。今則似與景聃有異矣。濟恭曰。宗諤。又以爲假綸音。初不謄給於李光珍云。此則欲斷其階梯脈絡之意也。上曰。今其所供。專欲爲翻亂獄情也。其供勿書於文案。此意亦諭於罪人。可也。國榮曰。罪人之供。如是屢變。不可置之。更與李光珍。使之面質。宜矣。上曰。宗諤姑下之。李光珍上之。加刑嚴問。上曰。獄情蔓延。諸罪人推捕之際。捕校輩急於尋根。或有誤捉無辜之慮矣。尙喆曰。聖慮至此。不勝欽仰。上曰。其間或有橫罹冤枉之事。則豈不矜悶乎。尙喆曰。然矣。至於景聃。則以諸罪人招辭觀之。渠旣有酬酢。則知情之律。烏可免乎。且本來負犯。難容於覆載之間。則畢竟杖斃。於渠猶爲幸矣。存謙曰。伏承聖敎。恤刑愼獄之意。藹然於辭旨。不勝感歎矣。上曰。金纘行上之。命書問目讀諭。上曰。別無可問者矣。僉曰。然矣。上曰。旣出於罪人之招。則當初發捕。只爲渠辦玉石之意也。方欲特放。判義禁之意。何如。濟恭曰。此不過以出入宦侍家之故。初雖發捕。而似無可問者矣。上曰。諸臣之意。何如。僉曰。誠如聖敎矣。上曰。分付放送。可也。上曰。金履準上之。命書問目讀諭。招辭見事變日記上曰。金履準。當爲更問。姑爲下幕。上曰。兵判進前。樂性進伏。上曰。陵行不遠。道路何以磨鍊。而使人先爲看審乎。樂性曰。已送本曹將校矣。上曰。動經宿於陵所。則設帳虎網等事。自多民弊。此甚可悶。坡州高陽間。若爲宿所。則事甚便好。卿須馳往看審以來。尙喆曰。若歷拜弘陵。則其間程道。亦爲看審。好矣。上曰。一日內。似難往還乎。樂性曰。當爲二日矣。上曰。兵判永陵奉審之行。除辭朝。仍佩往來。出榻敎上入小次。命副提調持心腎湯入侍。國榮進伏。醫官慶絢奉進湯劑。上進御。上曰。宗諤光珍。互相推諉。俱不直招。且兩罪人外。更無究覈之道。獄事可悶矣。國榮曰。然矣。下詢于大臣處之。好矣。上殿座。上曰。更問次。光珍姑爲下幕。閔孝根上之。出問目捧招後。上曰。面質次。坤培上之。招辭竝見事變日記上曰。諸罪人。多有可問者。一番盤問後。次次下幕。宗謇上之。宗謇原情不服。上曰。加刑嚴問。宗謇更招。見事變日記上曰。罪人中李仁慶。亦無可問之端。放送。出榻敎上曰。屢日訊獄。旣不得端緖。侍衛之勞苦。亦不可不念。欲以庭鞫爲之。諸臣之意。何如。國榮曰。親臨訊囚。今爲屢日。而終不得端緖。其在國體。亦不成說。今此庭鞫之敎。誠爲至當矣。濟恭曰。都承旨所奏。誠然矣。上命書傳敎曰。侍衛將士之連日勞苦。甚可悶也。親鞫停。庭鞫爲之。處所內兵曹爲之。上曰。何以則可得端緖耶。尙喆曰。景聃事出後。臣等以爲得其巨魁矣。景聃旣已杖斃。今無指的究問處。誠可悶也。存謙曰。臣等。當自下嚴覈。若有可稟者則稟之。庭鞫。好矣。上曰。庭鞫時。亦設布帳乎。尙喆曰。似當設帳。而嚴禁雜人矣。上顧謂兵判曰。門禁亦爲一體嚴飭。可也。樂性曰。庭鞫前例。未知如何。而墻垣頽圮處。亦爲把守。宜矣。上曰。依。上曰。大臣先詣庭鞫所。可也。上乘輿還內。諸臣以次退出。
정조 1년
丁酉正月二十二日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。上命書傳敎曰。罪人閔孝恒。身爲中官。與景聃坤培酬酢之狀。雖極無狀。觀其招辭。所與酬酢者。卽不過泛傳捧講一事而已。與景聃凶宦。旣非族類。亦無參涉之事。特爲放送。仍逐鄕里。上曰。注書出去。議啓捧入。賤臣承命出。奉進推案。上曰。右副承旨入侍。右副承旨鄭民始進前。上命書議啓判付。仍命國榮先退。又命書傳敎曰。罪人韓景勛。再昨冬綸音書給之說。出於宗諤之供。不但有違端。伊後宗諤。旣以謂渠爲景聃所卵育。故不忍直告。諉之景勛云。則景勛。不可謂元犯。亦不可謂知情。而渠以宦寺。不能謹愼。所謂尹先達許宣傳輩。出入於景聃家者。與之交結。以爲其在杜後弊嚴宮闈之道。不可白放定配。又命書曰。罪人許根。以泰淵之妻姪。出入於逆宦景聃之家。行跡陰祕。持身鄙悖。平問之下。雖無綢繆於本事之跡。亦不可遽然白脫。刑問一次後。放歸田里。又命書曰。罪人金履準。渠雖武弁。羞惡之心。人皆有之。則往來於逆宦景聃之家。已極無狀。而書札之潛通。饋遺之以時。旣已綻露於文書中。渠亦不敢發明。究厥罪狀。萬萬駭悖。景聃等諸宦。雖以相親納供。而渠之營將。在於昨秋之前。則假綸音造出之時。似不同謀。以朝官交結宦寺之罪。難逭常刑。刑推一次後。放歸田里。又命書曰。罪人金履準許根刑推用法杖事。傳于鞫廳。上曰。李曾祜面質推案。卽爲捧入。賤臣承命奉進。上命書判付。又命書傳敎曰。罪人李曾祜。鄕人之以科規出於朝報與否問之。則曾祜之答以無是。元非理外之事。況曾祜初招。旣請面質。渠之無所犯。亦可知之。至於新綸音頒布與否之問。坤培旣以果無所言更招。則曾祜別無可問之端。曾祜亦具心腸。豈有預聞於僞造綸音之理。推以事理。觀諸文案。白脫則無疑。特爲放送。又命書曰。夜深矣。罪人刑推後。庭鞫姑罷。待明朝爲之。命退。諸臣以次出。
정조 1년
傳于趙㻐曰。罪人禮男外竝上闕。
정조 1년
傳于鄭民始曰。右副承旨入侍。
정조 1년
傳于鄭民始曰。騎馬肆匹立之。
정조 1년
傳于洪國榮曰。雖有可問之罪人。日勢已晩。庭鞫姑罷。侍罪人拿來爲之。
정조 1년
大司憲鄭晩淳。大司諫金尙集。司諫李顯永。副應敎林蓍喆。持平徐郁修。校理李在學。副校理李獻慶。修撰閔養燮。修撰李儒慶。副修撰朴天衡。副修撰沈煥之啓曰。請和緩爲先削去其號。依律處斷。條辭見上
정조 1년
大司憲鄭晩淳。大司諫金尙集。司諫李顯永。持平徐郁修啓曰。請穩城府定配罪人趾海。濟州牧定配罪人纘海。更令王府拿鞫嚴問。快施當律。條辭見上
정조 1년
請還寢象厚放歸田里之命。仍施絶島定配之典。措辭見上
정조 1년
請杖配罪人韓命周。亟令王府設鞫嚴問。條辭見上答兩司合啓曰。不允。
정조 1년
持平徐郁修啓曰。請大靜縣爲奴罪人金壽賢。依律處斷。條辭見上
정조 1년
請削黜罪人李澤遂李會遂。竝施屛裔之典。條辭見上
정조 1년
請韓後翼。亟令王府拿鞫嚴問。條辭見上
정조 1년
請昌城府定配罪人趙𡷗。更令王府拿鞫得情。條辭見上答府曰。不允。
정조 1년
正言成鼎鎭啓曰。請南海縣圍籬安置罪人具庠。更令王府嚴鞫得情。快正王法。條辭見上
정조 1년
島配罪人尹蓍東。賦性陰譎。行己詭祕。附麗麟賊。爲世指目者。久矣。向當新化之初。敢發凶悖之言。究厥心腸。誅戮猶輕。則善地薄竄。已失太寬。曾未多月。忽下全釋之命。公法未伸。輿情愈激。請還寢南海縣島配罪人尹蓍東放送之命。
정조 1년
請海南縣竄配罪人金載順。亟令王府拿鞫嚴問。條辭見上答院曰。不允。
정조 1년
李鎭衡。以弘文館言啓曰。新除授副校理尹塾。卽爲牌招察任。何如。傳曰。允。
정조 1년
以副校理尹塾牌不進罷職傳旨。傳于李鎭衡曰。只推。
정조 1년
鄭民始。以兵曹言啓曰。忠壯衛將吳儁。身病猝重。無望供職。呈狀乞遞。今姑改差。何如。傳曰。允。
정조 1년
持平金鍾厚疏曰。伏以臣以所被除命。萬非所堪。不避僭猥。控辭至再。每蒙批旨隆重。伻官臨宣。莫遂私願。徒要寵數。臣爲是惶懼。不敢更煩章封。于今月四易而又改歲矣。竊復惟念朝家旣不爲之從實變通。而臣亦無言。則無有了期。上焉以臺憲之重。枉付匪人而爲虛器。下焉以草莽之陋。遙占華要而爲浮名。引時積日。害政傷義。較之瀆擾。爲罪益大。毋寧昧死。復一號籲。冀聖明之因其誠懇。處之以禮。則上下名實之間。各得分宜。雖以伏逋慢抵冒之誅。亦所甘心。臣於是。輒敢露章申暴。而亦不在覼縷爲說。惟是聖人有作。新服厥明。萬化之所始出。孰非可重。然爲政在人。聖訓不易。用人是其最重。而用人之最重者。在乎臺憲。臺憲則又以布衣之士爲重。是將使任夫明理正心格君振俗之責者也。豈可以不廣詢議。不精揀擇。循襲謬誤。混施恩禮。而又一任其瘝曠也哉。倘聖上惕然深思。用人之事。其重如此。而其不可苟又如此。則如臣之至愚極陋。望實俱蔑者。將自在洶汰之中。而無容臣之飾讓而自重也。區區之祝。惟有是耳。噫自夫我殿下臨御未數月。而盛德大業。昭布人耳目。深山窮谷。莫不聳仰。而若臣所承前後疏批。其渴賢銳治之聖意。藹乎有蔚。足令傍觀感歎。使臣而有分寸才能。可以趨走下風。則不於此動而將何動哉。然猶不敢。則必其自量之審。有人不與知者。而惟聖明。豈不俯燭於斯耶。伏願聖上。曲諒實情。毋拘虛文。亟命遞臣職名。俾淸朝無曠。臺官微品。得還本分。公私之幸也。抑臣之始除是職也。銓曹不察其與吏房承旨。爲婚姻相避。而追有首實。臣亦自引而未蒙聖諭之見及。此雖小節。亦係金石之典。而不容放過者也。竝乞聖照。答曰。省疏具悉爾懇。遐心不回。辭疏又至。自愧誠淺。凶逆輩出。世道寒心。顧予寡昧。未嘗不中宵發嘆。寢食靡寧。爾以讀書之士。豈無憂慨之心乎。每見爾弟。眷眷語及於爾之出處。而爾何邁邁若是。該房相避。何必爲嫌。爾其體予慇懃之意。從速登途。是所望也。仍傳曰。此批答。遣史官傳諭于持平金鍾厚處。
정조 1년
掌令尹弼秉疏曰。伏以日月易邁。歲籥倏改。嚴廬孝思。恭惟益新。臣於屢日帳殿。昵近耿光。區區之忱。不能自已。仍伏念臣本以庸愚之賤品。素無風采之可觀。淸朝耳目之任。豈有堪承之望。而前後臺職。徒事噤默。未嘗出一言論一事。以副一日之責。隨行逐隊。無異漫職。有臣如此。將何以廁諫諍之列。裨淸明之化也哉。昨冬除命。忽下於鄕廬病伏之中。旋蒙恩遞。未及肅命。曾未幾何。復蹈宿趼。適値親臨訊囚。張皇出肅。逐日詣臺。依舊聾瞽而已。玆敢略構短章。仰瀆崇嚴。伏乞聖明。諒臣不稱之實。亟降鐫削之恩焉。第臣於目下事。不容泯默。敢此附陳之。逆家連姻。許其離婚。蓋出於嚴斥絶峻防限之意也。今此追律之還收。雖因平法之盛意。而看作倖會。自以爲吾家之慶者。抑獨何心哉。懲討或弛。忌憚漸少。存諸心而發諸口。其可曰。國有法乎。暗室獨語。猶不敢提說。而公坐之中。任其樞機。此豈尋常語言妄發之比哉。儒臣之疏。引而不發。臣固未知其爲誰某。而聽聞所及。莫不驚惋。惟彼儒臣懲討之義。隄防之憂。非不嚴截。而告君之辭。終欠明白。聖批何不擧名之敎。誠爲至當。臣謂儒臣朴天衡。從重推考。因卽緘問。指名摘發。施以竄配之典。斷不可已也。臣又伏見傳敎下者。咸鏡監司趙重晦放未放啓本中。逆賊趾海述海翼雲等。不去其姓。劇賊尙魯。俱書職姓。緘辭未到之前。雖未知其事端之如何。而其所關係。不輕而重。不可推考而止。臣謂咸鏡監司趙重晦。爲先施以罷職之典。宜矣。答曰。省疏具悉。儒臣緘問。古無其例。北伯事。不過文字間疎漏。臨賑輕遞。其於北民。何哉。
정조 1년
丁酉正月二十三日巳時。上御尊賢閣。右副承旨入侍時。右副承旨鄭民始。假注書金勉柱。記注官卜台鎭。記事官林錫喆進伏訖。上曰。昨日判付中罪人上闕者幾人。而今方訊問者何人耶。捧招之際。亦有端緖之可疑者乎。注書往問于委官。知入。賤臣承命出。傳于委官。還入奏曰。判付中諸罪人。已爲上闕。方訊宗諤。而如前不服云矣。上命書傳敎曰。宗諤捧招後。坤培上之。發問目捧招。而昨日所供聞之。以不知本事之李曾祜誣告。又以綸音等說誣招。究厥措意。掩覆景聃之狀。明若觀火。以此推之。昨日宗諤面質時不屈。特不過爲渠叔之地。抵死牢諱之意也。渠旣於景聃。爲至親。景聃造出之事。決無不知。亦於宗諤近族。則宗諤謄來之所。宜無不聞。更以此意盤問。如不直告。訊問宗謇。昨日所供。顯有呑吐之意。假綸音謄來之處。得聞之月日。亦爲盤問。期於取服事。傳于委官。上曰。此傳敎。注書出傳于委官。罪人招供。仍爲持入。賤臣承命出傳。持招供以入。上命書判付。又命書傳敎曰。宗謇坤培推問後。所謂柳哥拿來後。分付捕廳。卽爲移義禁府。仍卽嚴問取招。上曰。問事郞廳入侍。出榻敎問郞李秉模進伏。上曰。坤培上之。更招後加刑一次。可也。上曰。問郞差今番京試官乎。秉模曰。爲嶺南京試官矣。上曰。嶺南士習。何如。民始曰。諸道中嶺俗。素稱淳朴矣。上曰。湖西關西試官。誰也。秉模曰。湖西則趙時偉。關西則沈煥之也。上曰。北道試官李頤祥。聞呈病矣。其將下去云耶。民始曰。姑未詳知矣。命退。諸臣退出。
정조 1년
丁酉正月二十三日酉時。上御尊賢閣。右副承旨入侍時。右副承旨鄭民始。假注書金勉柱。記注官卜台鎭。記事官林錫喆進伏訖。上曰。問郞一人入侍。出榻敎問郞李在學進伏。上曰。罪人坤培。昨日庭鞫時。不爲加刑乎。在學曰。然矣。今日仍傳敎。加刑十五度矣。上命書議啓判付。仍命問郞先退。上曰。分付藥房。靑茶煎入。賤臣承命出傳。上曰。右捕將入侍。右捕將李敬懋進伏。上曰。諸罪人捧招。果得端緖乎。敬懋曰。多般嚴問。別無端緖矣。命先退。上曰。坤培等更招後。罪人權哥。卽爲捧招以奏事。注書傳于委官。仍命退。承史退出。
정조 1년
丁酉正月二十三日酉時。上御尊賢閣。藥房副提調持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢。以次進伏訖。絢奉進湯劑。上進御。命書掌令尹弼秉。持平金鍾厚疏批。命退。諸臣以次出。
정조 1년
丁酉正月二十三日初更三點。上御尊賢閣。右副承旨入侍時。右副承旨鄭民始。假注書金勉柱。記注官卜台鎭。記事官林錫喆進伏訖。上命書傳敎曰。觀此北道監賑御史狀啓內寺奴貢。極其偏重。當此歉歲。難以收捧云。何待稟處。依狀請退捧事。下諭。仍敎曰。御史狀啓。出付備局。請鹽事草記以啓事。分付。上曰。康熙庚寅己亥日記及順治丁亥秘密日記持入。又敎曰。上注書李兢淵。持所修日記入侍。賤臣承命出持日記。與李兢淵偕入進伏。上親覽兢淵所修日記後。敎曰。日記大體善爲。而至於講筵文義。尤爲詳備。綴文亦多可觀矣。仍命兢淵先退。上命承旨讀祕密日記。民始讀訖。上曰。分付弘文館。遲川集藥泉集疏箚卷考入。賤臣承命持入。上親閱藥泉集。敎曰。南九萬疏箚。可謂文券矣。民始曰。然矣。上曰。甲戌論議。在於疏箚中乎。民始曰。此非疏箚。乃獻議也。似在於議啓中矣。上命賤臣讀奏內下日記。賤臣讀奏臘月二十一日日記後。命退。承史退出。
정조 1년
行都承旨洪國榮藥房直。行左承旨趙㻐病。右承旨林鼎遠式暇。左副承旨李義翊坐直。右副承旨鄭民始坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
下直。平安都事尹行修。咸鏡都事李頤祥。
정조 1년
鄭民始。以都摠府言啓曰。今日入直內三廳武兼禁軍及殺手等枝藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。副摠管李昌運。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 1년
鄭民始啓曰。合辭方張之時。兩司無詣臺之員。除在外陳疏入啓外。呈告人員。竝卽牌招。何如。傳曰。允。
정조 1년
以大司諫金尙集。司諫李顯永牌不進罷職傳旨。傳于鄭民始曰。只推。
정조 1년
傳于李鎭衡曰。落幅紙二十軸。靑布靑木各二十疋。休紙二百斤入之事。分付戶曹。
정조 1년
傳于李義翊曰。同副承旨入侍。
정조 1년
李鎭衡啓曰。明日次對。兩司長官。當爲進參。大司憲鄭晩淳。待開門牌招。何如。傳曰。允。
정조 1년
李義翊。以吏曹言啓曰。繕工監假監役官宋煥箕呈狀內。身病甚重。勢難察任云。依例改差。何如。傳曰。允。
정조 1년
有政。吏批。判書李徽之進。參判沈履之進。參議兪彦鎬式暇。左副承旨李義翊進。以柳匡國爲掌令。權噵爲右尹。徐有防爲兵曹參議。李枰爲司僕正。尹得孚爲兵曹佐郞。洪大容爲儀賓都事。閔養燮爲西學敎授。洪樂春曺命峻爲繕工假監役。朴宗榦爲思陵參奉。兼持平三單李秉模趙時緯沈煥之。兼監察單金熹。甕津府使單黃宷。以李秀夏爲禮曹正郞。贈左承旨林德濟贈大司憲。故執義朴致隆贈大司諫追贈承傳。贈吏曹參判尹沆贈吏判例兼。贈吏曹參議尹世鐸贈吏參例兼。贈司僕寺正尹塼贈吏議以上。知敦寧尹得養三代贈職。故統制使具顯謙贈兵判例兼。綾城尉具敏和考贈職。左尹權噵。右尹金魯鎭。兵曹參議林得浩。參知徐有防。
정조 1년
兵批。行判書洪樂性奉命在外。參判李命植入直進。參議未差。參知林得浩病。右副承旨李義翊進。同知單金昌瑞。僉知單金彦之張起允。副護軍呂趾永李錫重。司直李復祥鄭宇淳。以韓愼裕爲臨津別將。
정조 1년
李義翊。以弘文館言啓曰。本館下番闕直。事甚未安。修撰李儒慶。副修撰沈煥之朴天衡。竝卽牌招。以爲推移入直之地。何如。傳曰。允。
정조 1년
李鎭衡啓曰。卽者。修撰閔養燮。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 1년
丁酉正月二十四日。兼春秋朴行淳。
정조 1년
丁酉正月二十四日午時。上詣孝明殿。親行晝茶禮入侍時。右承旨林鼎遠。右副承旨鄭民始。同副承旨李鎭衡。假注書金勉柱。記注官卜台鎭。記事官林錫喆進伏訖。上具衰服。入就板位。俯伏哭四拜如前儀。詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香三獻酌如前儀。上俯伏興降復位。俯伏哭四拜如前儀。禮畢。上還入齋室。諸臣以次退出。
정조 1년
丁酉正月二十四日午時。上御興政堂。晝講入侍。平安都事咸鏡都事同爲入侍時。特進官李重祜。知事黃景源。參贊官李鎭衡。侍講官林蓍喆。檢討官閔養燮。宗臣安昌君燝。武臣李彦忠。平安都事尹行修。咸鏡都事李頤祥。假注書金勉柱。記注官卜台鎭。記事官林錫喆進伏訖。上讀前受音訖。蓍喆進講春秋第二卷。自宋人伐鄭。止罪人之惡彰矣。上讀新受音訖。著喆曰。此篇別無文義之可陳者。然蓋用兵之道。伐不踰時。戰不逐奔。而今此宋之伐鄭圍長葛。而至於經年不解。此專出於肆虐阻兵之致也。此等處。亦不可泛看矣。上曰。所奏好矣。養燮曰。長葛無罪。而圍之經年。其侵割暴虐之心。大可見矣。上番所達。誠然矣。景源曰。宋之伐鄭。固可也。而旣伐其國。又伐其邑。可謂太甚。故胡傳所云書圍於此。書取於後者。亦可見聖人之筆法矣。重祜鎭衡曰。經筵官及上下番。皆已敷陳。臣等。別無所達矣。上曰。經筵官之向來陳箚。言甚好矣。景源曰。每當歲首。群下若有所欲言者。雖蕘說陳談。曾多仰陳者。故臣今衰朽。而竊不勝憂愛之忱。略暴愚見矣。上命經筵玉堂先退。仍命都事進前。行修頤祥進伏。上曰。今番則銓曹另擇掌試之任云。當之者似必恢張公道。不負差遣之意。而今當元年。雖貢擧一事。予亦關念。古人云小變通則小益。大變通則大益。至於科規。姑未暇更張。然亦豈無小變之道乎。各須惕念於試事。可也。又敎曰。西路科弊。比諸道最甚云。若以嚴科場恢公道爲心。則庶可爲矯弊之端矣。行修頤祥曰。近來科場。毋論京外。痼弊已久。猝難一朝變革。而謹當盡心爲之矣。上命退。諸臣以次退出。
정조 1년
丁酉正月二十四日未時。上御尊賢閣。藥房副提調持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢。以次進伏訖。絢奉進湯劑。上進御。國榮讀奏諸道狀啓訖。上曰。掌令尹弼秉牌不進傳旨。誤爲踏下。更爲書入事。分付。命退。諸臣以次出。
정조 1년
丁酉正月二十四日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮讀奏祭報府。上曰。掌牲令李恒遠。以他武兼塡差以入。賤臣承命出傳。上曰。篡輯廳之役。今至何境云耶。國榮曰。推案及日記。幾盡抄出云矣。上曰。再昨冬日記。時或閱見。其時國勢之岌嶪。予躬之危急。至今懍然。餘悸難定。予之得有今日。實賴列聖朝積德之庥。先大王止慈之恩。而苟非卿至誠保護。密勿開導。逆折奸萌。轉危爲安之力。則亦安知禍機之至於何境耶。古人所謂痛定思痛之言。可謂爲今日準備也。國榮曰。當時之事。尙忍言哉。臣於伊時。不過飮泣沬血。欲效一死而已。何嘗有尺寸可紀之勞乎。惟幸殿下之德。克享天心。聖躬復安。宗社再奠。到今思之。則殿下之飽經艱危。適足爲動心忍性。增益其所不能也。然而危難已去。戒懼之心難持。安逸漸久。怠惰之念易萌。伏願殿下。念玆在玆。以爲居安思危之方焉。上曰。毋忘在莒之義。予嘗銘心矣。仍命退。諸臣以次出。
정조 1년
丁酉正月二十四日初更三點。上御尊賢閣。同副承旨入侍時。同副承旨李鎭衡。假注書金勉柱。記注官卜台鎭。記事官林錫喆進伏訖。上曰。玉堂上下番不備云。卽爲牌招入直事。分付。政院啓以夜深門閉。待朝牌招之意。上曰。玉堂番若不備。則夜雖三更。例當出牌。何可待朝乎。史官出去。問于院吏以奏。卜台鎭承命出。還入奏曰。上下番。若俱空。則不計夜深。卽爲出牌。而若不俱空。則或有待朝之例云矣。上曰。玉堂體重。雖不俱空。若値夜對。則以上下番不備。其將停講乎。所謂近例。倡於何時乎。更問以奏。台鎭承命出。還入奏曰。院吏果於慌忙中錯認有前例云矣。上曰。院吏誰耶。台鎭曰。石星雲也。鎭衡曰。近來院吏中。無諳練故事者。每於擧行之際。以致稽滯疎漏矣。上曰。所謂吏胥輩。亦不如前。此等瑣細事。自上未免親檢。甚可悶也。又敎曰。該房。聞以此待罪云。勿爲待罪。今番則旣已夜深。玉堂待朝牌招。可也。仍命退。承史退出。
정조 1년
行都承旨洪國榮藥院直。行左承旨趙㻐坐直。右承旨林鼎遠式暇。左副承旨李義翊坐。右副承旨鄭民始疏批未下。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
傳于洪國榮曰。今日藥房日次。勿爲之。
정조 1년
又傳于洪國榮曰。都承旨入侍。
정조 1년
傳于李鎭衡曰。騎馬二匹立之。
정조 1년
又傳于李鎭衡曰。騎馬一匹立之。宣傳官一員待命。
정조 1년
傳于趙㻐曰。同副承旨入侍。
정조 1년
趙㻐啓曰。兵曹判書洪樂性。永陵奉審後入來矣。傳曰。入侍。
정조 1년
李鎭衡啓曰。京畿監司趙時俊。依下敎來待矣。
정조 1년
李義翊啓曰。吏曹參議兪彦鎬。依下敎來待矣。傳曰。入侍。
정조 1년
傳于李義翊曰。左副承旨與京畿監司入侍。
정조 1년
傳于趙㻐曰。宣傳官嫡奸時。不爲待令。奏時官事過後。令攸司科治。
정조 1년
李義翊。以弘文館言啓曰。副校理尹塾。旣有只推之命。更爲牌招察任。何如。傳曰。允。
정조 1년
以副校理尹塾牌不進罷職傳旨。傳于李義翊曰。只推。
정조 1년
李鎭衡。以禮曹言啓曰。臣濟恭。與戶曹參判鄭昌聖。進詣大報壇奉審。則奉室內外竝無頉。壇上壇下神路御路方甎。庫庫破傷。西壝門北壝門箭木各一箇折傷。黃幕朴工木一箇。白布遮日一浮。油遮日一浮。黃綿絲中束注乙一艮衣。排設大束注乙三艮衣。中束注乙三艮衣。小束注乙二艮衣。紅紬衣三件。皁紬衣四件。白紬中單衣二件。白紬裙二件。价幘冠二部。進賢冠一部。烏皮履五箇。舞翟三箇。角槌一箇。干一箇。從享位褥二件。內紋地衣一浮。典社廳地衣一浮竝破傷。趁卽改備修補之意。分付各該司。何如。傳曰。允。
정조 1년
丁酉正月二十五日未時。上御尊賢閣。同副承旨入侍時。同副承旨李鎭衡。假注書金勉柱。記注官卜台鎭。記事官林錫喆進伏訖。上曰。藥房提調入侍。出榻敎提調徐命善進伏。醫官慶絢奉進心腎湯。上進御。上曰。大臣已爲出去乎。知入。賤臣承命出。還入奏曰。皆已出去矣。上曰。江華習操相値。陵幸似不可爲之矣。命善曰。然矣。預爲進退然後。可免狼狽矣。上命書傳敎曰。詰戒雖是重事。陵幸當前。此時畿民之裹糧往來。不特可悶。江華習操。定以來月旬間云。亦甚掣肘。春操今姑停止。待秋擧行當否。令備局草記稟處事。分付。命退。諸臣退出。
정조 1년
丁酉正月二十五日未時。上御尊賢閣。左副承旨入侍。兵曹判書吏曹參議同爲入侍時。行兵曹判書洪樂性。吏曹參議兪彦鎬。左副承旨李義翊。假注書金勉柱。記注官卜台鎭。記事官林錫喆進伏訖。上謂彦鎬曰。向以母病徑歸矣。其間果已快差耶。彦鎬曰。幸蒙聖恩。歸覲病母。而母病亦得少減。闔門感祝。圖報無地矣。上曰。篡輯日記中。多有誤字及更商處。與郞廳一人。詳爲考準後。待下敎更爲入侍。可也。仍命彦鎬先退。上曰。兵判進前。樂性進伏。上曰。自京抵陵所。道里果爲幾里乎。樂性曰。承命往審。則自京至陵所爲五十五里。而自陵所至高陽爲二十里。而所謂二十里。山路險隘。且所經多有民家。勢難治道。高陽宿所。似不可爲矣。上曰。直自昌陵。取路高陽。則何如。樂性曰。里數太遠矣。動駕當日展拜永陵後。卽爲歷拜弘陵。則日勢似不至向暮。此處仍爲宿所則爲好。但輦路由懿孝陵火巢內。而不見陵上。故亦不下馬。宿所以此爲定。則事甚便好矣。上曰。然則好矣。路由火巢內。亦何妨也。上曰。丙戌庚寅陵幸謄錄。分付結束色考入。賤臣承命出持入。上曰。都承旨入侍。都承旨洪國榮進伏。上曰。兵判所奏。極似便好。卿意。何如。國榮曰。高陽則道里逶迤。似必太遠。若以弘陵爲宿所。則自上兼行展拜。道里亦甚便近。以此爲定。誠好矣。上曰。弘陵地形廣闊。虎網設帳等事。各邑擧行。似甚有弊矣。國榮曰。民弊雖不可不念。陵幸時應行之節。亦有已例。豈可廢却乎。樂性曰。知申所達。是矣。上命退出。諸臣以次退出。
정조 1년
丁酉正月二十五日申時。上御尊賢閣。藥房副提調持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢。以次進伏訖。絢奉進湯劑。上進御。上曰。近來內醫中術業精明者絶無。此固可悶。而所謂醫女。亦無能知脈法者云。此豈設置之本意乎。從今以後。申飭首醫。修擧課講之法。好矣。國榮曰。臣亦以此爲悶。課講之法。連爲申飭矣。國榮讀奏諸道狀啓訖。命退。諸臣以次出。
정조 1년
丁酉正月二十五日初更五點。上御尊賢閣。左副承旨入侍。京畿監司篡輯堂上同爲入侍時。京畿監司趙時俊。纂輯堂上兪彦鎬。左副承旨李義翊。假注書金勉柱。記注官卜台鎭。記事官林錫喆進伏訖。上曰。陵幸時擧行節目。果已詳考磨鍊乎。時俊曰。虎網鋪陳等事。皆當依例擧行矣。上曰。自永陵轉向弘陵。其間道里。何如。而事亦便好耶。時俊曰。先朝辛酉年明陵幸行時。亦由孝陵作路矣。上曰。宿所以弘陵爲定矣。卿已聞知否。時俊曰。俄聞兵判之言而知之矣。上曰。春耕當在何時耶。時俊曰。似在來月念間矣。上曰。然則陵幸。當以旬間爲之。儲置米會減等事。預爲磨鍊。亦飭各邑。凡百擧行。務省民弊。可也。時俊曰。預爲知委。則民力可以少紓矣。上命書傳敎曰。畿伯旣承筵敎。來頭陵幸道路橋梁。自當徐徐修治。而昨年畿甸。用民之力者甚多。今番陵幸時。大小公役。皆以儲置米會減事。預令分付畿伯。亦以此意。申飭各邑。無如昨秋抱川倅之犯科事。一體分付。仍命畿伯先退。上謂彦鎬曰。日記盡爲考準乎。彦鎬曰。纔考半篇矣。上曰。郞廳中入來者誰耶。彦鎬曰。李敬養矣。彦鎬又曰。冊子考準之役。古人比之於掃塵。今此日記已爲屢次較準。臣意則從速刊布。好矣。上曰。此是久傳文字。且所係不輕。予意必欲爛漫考證而後刊布矣。又敎曰。付籤處何句耶。彦鎬逐段讀奏。上曰。皆依付籤改之。可也。上曰。此外亦似有未盡處。明日一番更考。好矣。彦鎬曰。推案之所載錄者。亦當憑準矣。上曰。向者僞造綸音事。聞之否。彦鎬曰。聞之矣。上曰。此說狼藉播說。無人不傳。其中剝皮五車等說。尤極凶矣。吏議新自安城上來。鄕曲民心。果何如。彦鎬曰。假綸音出後。邑底則不甚驚動。而村閭則頗喧騰云矣。上曰。刊布綸音下去後。自本官。卽爲頒示乎。彦鎬曰。各爲飜謄。卽布於境內面里云矣。上曰。安城昨年秋事。何如。彦鎬曰。禾穀不善結實。故未免失稔矣。上曰。以今番傳說觀之。諸道中海西民習。最爲悍蠢矣。彦鎬曰。民俗本來愚惡矣。鎭衡曰。年前禦營廳將校。以屯田收稅事。往長淵地。爲土民輩揜殺。以此觀之。其民習可知矣。上曰。悍習極可痛矣。上曰。嶺南京試官。何當下去耶。彦鎬曰。似聞明日下直云矣。上曰。試所何邑耶。鎭衡曰。安東醴泉云矣。上曰。吏議亦曾經京試官乎。彦鎬曰。然矣。命退。諸臣以次退出。
정조 1년
行都承旨洪國榮藥院直。行左承旨趙㻐坐。右承旨林鼎遠坐直。右副承旨李義翊坐直。右副承旨鄭民始救護。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬式暇。
정조 1년
下直。全羅都事金方行。全羅左道京試官金憙。慶尙左道京試官李秉模。濟州牧使黃㝡彦。
정조 1년
李義翊啓曰。自明日縕繹間視事。頉稟。傳曰。知道。
정조 1년
趙㻐啓曰。合辭方張之時。諫院無詣臺之員。除在外疏批未下外。大司諫金尙集。卽爲牌招。何如。傳曰。允。
정조 1년
傳于李義翊曰。下直京試官都事。晝講。同爲入侍。
정조 1년
以大司諫金尙集牌不進罷職傳旨。傳于趙㻐曰。只推。
정조 1년
李義翊。以弘文館言啓曰。副校理尹塾。旣有只推之命。卽爲牌招察任。何如。傳曰。允。
정조 1년
李義翊。以纂輯廳郞廳。以都提調意啓曰。工曹判書洪樂純。本廳堂上差下。使之察任。何如。傳曰。允。
정조 1년
李義翊。以備邊司言啓曰。江華春操停止。待秋擧行當否。令備局草記事。命下矣。陵幸在近。特軫畿民之弊。有此稟處之命。江都以鎭撫營門。凡所擧行。比他尤別。今年春操。特爲停止之意。分付。何如。傳曰。允。
정조 1년
鄭民始疏曰。伏以臣。受恩如天。報答無階。區區自勉者。惟在於筯力奔走。少效臣分之萬一而已。苟非情私之切急。安敢爲辭免之計哉。第臣偏母積年貞病。到老轉痼。又當換節。挾感添劇。風痰作孼。寒熱交攻。旬日之間。未易差復。臣方左右扶將。藥治看護。以此情勢。實無離捨供職之望。玆不得不短章陳籲。伏乞聖明。俯垂諒察。亟遞臣職。以便救護。仍治臣罪。以肅朝綱。千萬幸甚。答曰。省疏具悉。爾其勿辭。救護母病。
정조 1년
修撰閔養燮疏曰。伏以。臣於直中。得接鄕信。臣之偏母。積年沈痼之疾。近因換節之交。挾感添劇。元氣澌鑠。食飮全廢。目下症形。極其危篤。調護之道。醫治之節。如非臣身。則更無他人。病中心弱。專人以報。促令臣來見。臣自聞此報。心神飛越。按住不得。玆敢忙陳短章。徑出禁門。伏乞聖明。察臣至懇。亟遞臣職。仍治臣擅行之罪。以肅朝綱。以安私分。千萬幸甚。答曰。省疏具悉。爾其勿辭。救護母病。
정조 1년
大司憲鄭晩淳疏曰。伏以。仙馭浸遠。歲籥倏改。伏惟聖孝哀慕。益復靡極。臣民攀號。當復如何。仍伏念臣於見職。豈有一分承當之望。而只緣親鞫有命。沐浴義重。他不暇顧。章皇出肅。而若其辱朝廷而玷名器。則極矣。臣自知愧。人謂斯何。夤緣冒膺。雖出副急。不敢仍據。自劃有素。而目下情理。又有萬萬難强者。臣之老父自昨夕。重添寒感痰嗽苦劇。食飮全廢。臣方左右扶將。有難晷刻離捨。今日賓對。末由趨參。臣罪至此。尤無所逃。玆敢疾聲呼籲於慈覆之下。伏乞聖明。俯垂鑑諒。亟遞臣職。以便救護。仍治臣罪。以肅朝綱。不勝幸甚。答曰。省疏具悉。卿其勿辭。救護父病。
정조 1년
丁酉正月二十六日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。夜間聖體。若何。上曰。一樣矣。上命讀公事訖。上曰。濟州牧使留待。出榻敎國榮曰。科期不遠。未下直京試官。催促下送。似好矣。上曰。未下直京試官。今日辭朝。出榻敎上曰。京試官下直後。亦爲留待事。分付。仍命退。諸臣以次出。
정조 1년
丁酉正月二十六日辰時。上御興政堂。晝講入侍。濟州牧使京試官同爲入侍時。知事蔡濟恭。特進官李在協。參贊官趙㻐。侍讀官李獻慶。檢討官沈煥之。宗臣安川君烓。武臣李顯宅。掌令柳匡國。濟州牧使黃最彦。忠淸道京試官趙時偉。慶尙道京試官李秉模。全羅道京試官金憙。都事金方行。假注書金勉柱。記注官卜台鎭。記事官林錫喆。以次進伏訖。上讀前受音訖。獻慶進講春秋第二卷自秋七月。止天理之不誣者也。上讀新受音訖。獻慶曰。臣於胡傳聖學不傳四字。竊有所感矣。孔子曰。文王旣歿。文不在玆乎。今日在玆之責。殿下不得以辭矣。殿下睿智卓越。一心典學。欲承孔孟之統。將啓唐虞之治。而所與講學者。不過如臣等空疎鹵莽之五六措大而已。何以責古人之啓沃。望聖德之成就也。山林碩德之士。廣加搜訪。至誠招徠。正是今日之急務。而殿下若不先修學校之政。大興絃誦之化。使四方聽聞。皆知有崇儒重道之實。則惟彼林下高尙之士。豈肯彈冠而起哉。太學者。四方觀瞻。所謂首善之地也。列聖朝優餼禮待。培養作成。靡不用極。先大王朝。申飭師儒之長。月設三講。命召衿帶之士。時賜引接。褒賞警飭之間。敎化自行。鼓舞振作之下。興起自多。第緣近來國子長之數遞。講會等事。久致廢闕。昨今兩年。朝家悲遑。未及他事。故士子之興勸。漸不如古。且聞黌舍多至於頹落。虀鹽不免於冷薄。游息之徒漸稀。作興之效難期。方當始初淸明之時。豈不爲大欠典乎。臣謂自今師儒之長。久於其任。士習之浮嘵者鎭靜之。肄業之荒嬉者董飭之。朔講旬題。以爲勸奬之道。劃給財力。以助賞激之費。凡諸供饋之道。藏修之所。申飭修擧。俾盡慰悅之方。則菁莪作成之效。必有濟濟之美。巖穴深藏之士。亦將于于而至矣。非但太學如此。外方之鄕校書院。鳩聚財物。蓋所以養士也。爲守令者。苟以興勸爲心。另加飭勵。視其財力多寡。或使居齋而肄業。或設講會而勸課。則亦豈無丕變之效乎。學校興。在於守令七事中。徒誦七事。不修其責。可乎。殿下特降絲綸。明飭京外。俾有成效。是臣區區之望也。上曰。言甚切實。當體念而亦爲出擧條。申飭京外。可也。出擧條煥之曰。四德備而爲乾。一德不備則乾。道熄矣。蓋天之四德。卽人之五常也。天道至健。運四德於四時。聖人則之。運五常於一身。天人一理。無間可容息也。故霜雪雨露。天之所以生成萬物也。禮樂刑政。聖人之所以平治天下也。霜雪雨露。不能兼行。則天道可以熄矣。禮樂刑政。或有偏廢。則王道可以虧矣。是以人君。體天行健。無一時之間斷。無一念之放過。政令施措之際。一循天理。則其功效終至於參贊位育。與天合德也。然以天道言之。則元爲四德之長也。以人道言之。則仁爲五常之首。故人君行政。必體貞則復元之義。克推不忍人之心。以行不忍人之政然後。率天下可以歸仁矣。伏望體念焉。上曰。所奏好矣。濟恭曰。上下番所達甚好。而其中乾之四德。人之五常。此是第一義也。四德不備。則不可爲乾。五常闕一則。不可爲人也。且五常之中。仁爲大。四德之中。元爲首。天人之所以合德。實在於此也。是以聖人之體天行道。必先於仁政。仁政不能下行。則物不得其所。譬如人之血脈。不通於四肢。以致手足不仁也。故文王行政。必先四民。成湯解網。旁國率歸者。皆能推己施仁之意也。伏望聖上。留神於此。益加體念焉。上曰。所陳好矣。在協曰。經筵玉堂皆已陳達。臣無所達矣。㻐曰。經文秋七月云者。似若泛書。而以胡傳四德之說推之。則聖人揭一秋字。特寓萬物收藏之義。見其一時不備。則天道虧欠。歲功不成矣。上曰。春秋有事。則書時月。而於此。獨記秋七月。表而書之者。何也。濟恭曰。此書秋七月者。適當是年是月無所事。故似或表而特書矣。上曰。似然矣。上曰。儒臣已陳四德之說。而旣言仁。則四德皆在其中。故程子曰。全言則包四。偏言則一事。以此推之。仁是四德之長。而所包其不廣且大乎。參贊官所陳秋字之說。亦好矣。以天道言之。收藏肅殺之中。春生之意。亦未嘗不行于其中矣。㻐曰。然矣。上曰。孔門之問仁也。夫子之所答各異者。何歟。獻慶曰。聖人所答。各隨其氣稟。而救其偏處也。上曰。然矣。或措其工夫體用而言之。或指其造詣淺深而言之也。㻐曰。然矣。上曰。夫子所謂克己復禮。不言仁。濂溪所謂中正仁義。不言禮者。未知何意歟。獻慶曰。言禮而仁在其中。言義而禮在其中。所主之言。似有不同矣。蓋克己。則私欲淨盡。天理流行。此所謂仁也。故其效使天下歸仁也。然則克復之工。卽所以行仁也。以中正仁義言之。其行之也中。其處之也正。其發之也仁。其裁之也義。則禮未嘗不在於其中也。上曰。所奏好矣。上曰。聖人。定之以中正仁義而主靜。主靜工夫。卽是敬也。若無主敬之工。則動作之節。無以收斂。故古人云且敎人靜坐時工夫。橫渠亦敎人以禮者。只是要使人收斂身心也。然敬之一字。非但靜時着工。於動時亦然。此無他。內外交養。然後動靜相須。無時間斷也。然則敬是通動靜工夫也。㻐曰。然矣。體用一源。顯微無間者。正謂此也。獻慶曰。程子涵養須用敬。進學在致知云者。誠切要語也。旣敬而又致知然後。可以成其德矣。上曰。雖知主敬。而不知爲敬之方。則譬如坐談龍肉也。儒臣所謂涵養云者。誠然矣。蓋主敬之工。釐其威儀。收其身心。常時念念。無一毫放過。則自然主一而無適也。若刻意拘束。則反有害矣。㻐曰。聖敎誠然矣。程朱以後。多有敬字之說。而大抵爲學之工。莫過於主敬矣。上曰。因此思之。延平所謂未發之說。終有所未釋然者。若觀未發時境界。則必於已發處體驗矣。未發時。何由而見其寂然之本體耶。譬如鏡之光明。從其照物處。可以知其光明之體也。參贊官亦有常時講究者否。㻐曰。臣於此說。曾未琓索。故不敢臆對。而孟子四端之說。亦因其發見之端。以見仁義禮智之本體也。卽所謂就其用而見其體者也。未發見。亦當如此看。似好矣。上命經筵玉堂先退。仍命京試官進前。時偉秉模憙進伏。上曰。方當一初。雖未及更張科制。然嶺南。士之驥北也。必須恢張公道。俾有實效。可也。秉模曰。親承面諭。敢不竭力奉行乎。上曰。關西士習。比他道尤爲難馴。試官旣兼臺銜。又是主管。則豈無嚴防矯弊之道乎。各別另飭。可也。仍命煥之替番下直。上曰。都事進前。方行進伏。上曰。俄已下敎於諸道試官。汝亦着實奉行。必有實效。可也。仍命退。上曰。濟州牧使進前。最彦進伏。上曰。本州纔經賑政。且多罪謫。防限捄濟之道。必殊審愼。可也。仍命宣諭後退。上曰。臺臣進前。匡國進伏曰。請大靜縣爲奴罪人金壽賢。依律處斷。措辭見上上曰。不允。匡國曰。請鏡城府定配罪人述海拿鞫。嚴問得情。措辭見上上曰。不允。匡國曰。請罷乙未五月庭試榜。措辭見上上曰。不允。匡國曰。請爲奴罪人河翼龍金重得。亟命王府拿鞫得情。快正王法。措辭見上上曰。不允。匡國曰。請削黜罪人金漢耆。亟施竄配之典。措辭見上上曰。不允。匡國曰。請海南縣竄配罪人金載順。亟令王府拿鞫嚴問。措辭見上上曰。不允。匡國曰。請河東府定配罪人李克生。依律處斷。措辭見上上曰。不允。匡國曰。請梁山郡定配罪人錫達。依律處斷。措辭見上上曰。不允。匡國曰。諸韓後翼。亟令王府拿鞫嚴問。措辭見上上曰。不允。匡國曰。請昌城府定配罪人趙𡷗。更令王府拿鞫得情。措辭見上上曰。不允。匡國曰。請放逐罪人安大濟。更令王府拿鞫得情。措辭見上上曰。不允。匡國曰。請削黜罪人李澤遂會遂。竝施屛裔之典。措辭見上上曰。不允。匡國曰。請洪龍漢遠地定配。措辭見上上曰。不允。上命退。諸臣以次退出。
정조 1년
丁酉正月二十六日午時。上詣孝明殿。親行晝茶禮入侍時。行左承旨趙㻐。右承旨林鼎遠。左副承旨李義翊。同副承旨李鎭衡。假注書金勉柱。記注官卜台鎭。記事官林錫喆。進伏訖。上具衰服。自齋殿入就板位。俯伏哭。四拜如前儀。詣盥洗位盥手。陞自東階。詣尊所西向立。近侍酌酒訖。上詣香案前。北向跪。三上香獻酌如前儀。上俯伏興降復位。俯伏哭。四拜如前儀。禮畢。上還入齋室。諸臣以次退出。
정조 1년
丁酉正月二十六日未時。上御尊賢閣。同副承旨入侍時。同副承旨李鎭衡。假注書金勉柱。記注官卜台鎭。記事官林錫喆。進伏訖。上曰。論語或問爲幾卷乎。鎭衡曰。披閱已久。未能詳記矣。上曰。分付弘文館。大學或問入之。論語或問卷數。亦爲知入。又敎曰。新刊陸宣公奏議粧䌙與否知入。賤臣承命出。還入奏曰。論語或問。合爲四卷。而奏議未及粧䌙云矣。仍進大學或問。上曰。上注書持所修日記入侍。兢淵進伏。上曰。昨年臘月日記。已爲粧冊乎。兢淵曰。已爲修粧矣。上曰。近來記注多不成說。橫說者或書以倒說。問東者或書以答西。此甚可悶。而其中李兢淵之所記。頗有條理矣。鎭衡曰。記注之任。其責不輕。而近來記注。全不留意。多有沒實處。聖敎誠然矣。上命退。承史退出。
정조 1년
行都承旨洪國榮藥院直。行左承旨趙㻐坐直。右承旨林鼎遠坐。左副承旨李義翊坐直。右副承旨鄭民始救護。同副承旨李鎭衡病。注書二員未差。假注書李兢淵藥院直金勉柱仕直。事變假注書李運彬式暇。
정조 1년
李義翊啓曰。來二月初一日。輪對日次。而國忌相値。視事頉稟。傳曰。知道。
정조 1년
趙㻐。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試射放事。請出標信。傳曰。允。
정조 1년
又以都摠府言啓曰。副摠管柳鎭夏。以今日入直武藝別監。軍兵等中日試放事。景福宮晝仕出去之意。敢啓。傳曰。知道。
정조 1년
趙㻐啓曰。合辭方張之時。諫院無進參之員。除在外疏批未下外。大司諫金尙集。卽爲牌招。何如。傳曰。允。
정조 1년
以副修撰朴天衡牌不進罷職傳旨。傳于李義翊曰。只推。
정조 1년
傳于趙㻐曰。騎馬六匹立之。
정조 1년
傳于李義翊曰。預備兼春秋一。廳注書待命。
정조 1년
以香室受押單字。傳于李義翊曰。代押。孝明殿親押後行祭。
정조 1년
掌令柳匡國啓曰。請大靜縣爲奴罪人金壽賢。依律處斷。條辭見上請黑山島荐棘罪人述海拿鞫。嚴問得情。條辭見上請洪龍漢遠地定配。條辭見上請罷乙未正月庭試榜。條辭見上請爲奴罪人河翼龍金重得。亟命王府。拿鞫得情。快正王法。條辭見上請放逐罪人安大濟。更令王府拿鞫得情。條辭見上請河東府定配罪人李克生。依律處斷。條辭見上請梁山郡定配罪人錫達。依律處斷。條辭見上請削黜罪人金漢耆。亟施竄配之典。條辭見上請海南縣竄配罪人金載順。亟令王府拿鞫嚴問。條辭見上請削黜罪人李澤遂會遂。竝施屛裔之典。條辭見上請韓後翼。亟令王府拿鞫嚴問。條辭見上請昌城府定配罪人趙𡷗。更令王府拿鞫嚴問。條辭見上答府曰。不允。
정조 1년
李義翊。以吏曹言啓曰。今此文宣王釋奠祭諸執事。當以文官塡差。而朔祭相値植。且多呈辭在外之人。實無推移分排之路。在前如此之時。有生進蔭官通融塡差之例矣。今亦依此擧行之意。敢啓。傳曰。知道。
정조 1년
又以弘文館言啓曰。副校理尹塾。旣有只推之命。更爲牌招察任。何如。傳曰。允。
정조 1년
又以禮曹言啓曰。卽接奉常寺所報。則練主造成處所。例設於空闕矣。英宗大王練主造成處所。預爲定奪云。取考謄錄。則乙卯辛丑年。練主造成於昌德宮宣政殿矣。今番以何殿造成奉安乎。敢稟。傳曰。明政殿爲之。
정조 1년
趙㻐。以刑曹言啓曰。因修撰朴天衡上疏。逆賊尙魯之孫竄配事。命下矣。依傳敎移文京兆。使之考籍。又爲捧甘。各部搜問成冊。尙魯家奴子。亦爲捉來査問。則尙魯之孫鍾烈。方在京畿金浦郡云。發關畿營。待其捉來。定配所發配。其餘孫錫伊。今年六歲。斗錫今年三歲。俱是年未滿。何以爲之。敢啓。傳曰。知道。年幼者勿論。
정조 1년
又以義禁府言啓曰。因大司諫尹弘烈上疏。趾海述海翼雲等。令該府依特敎例。絶島擧行事。批下矣。咸鏡道鍾城府遠竄罪人翼雲。全羅道濟州牧移配。穩城府減死定配罪人趾海。靈巖郡楸子島移配。鏡城府流三千里定配罪人述海。羅州牧黑山島移配。而依例發遣府書吏羅將。押送于各其配所。何如。傳曰。允。趾海述海。則移配處荐棘。
정조 1년
又以義禁府言啓曰。咸鏡道穩城府減死定配罪人趾海。全羅道靈巖郡楸子島移配。鏡城府流三千里定配罪人述海。羅州牧黑山島移配事。草記批旨內。移配處栫棘事。命下矣。依例發遣府都事。押送于各其配所。栫棘之意。敢啓。傳曰。知道。
정조 1년
丁酉正月二十七日。兼春秋朴行淳。
정조 1년
刑曹啓目。罪人尹起莘更加嚴刑得情。啓。傳曰。更良嚴刑取招爲良如敎。
정조 1년
刑曹啓目。請罪人奴金伊加刑得情。啓。傳曰。更良各別嚴刑。期於輸款爲良如敎。
정조 1년
丁酉正月二十七日午時。上詣孝明殿。親行晝茶禮入侍時。行左承旨趙㻐。右承旨林鼎遠。左副承旨李義翊。假注書金勉柱。記注官卜台鎭。記事官林錫喆進伏訖。上具衰服。自齋殿入就板位。俯伏哭四拜如前儀。詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香獻酌如前儀。上俯伏興降復位。俯伏哭四拜如前儀。禮畢。上還入齋室。諸臣以次退出。
정조 1년
丁酉正月二十七日未時。上御尊賢閣。藥房三提調率醫官入侍時。都提調鄭存謙。提調徐命善。副提調洪國榮。假注書李兢淵。記注官卜台鎭。記事官林錫喆。醫官慶絢徐命緯康命徽張祜。以次進伏訖。存謙曰。近日聖體。若何。上曰。一樣矣。存謙曰。俄有王大妃殿湯劑議定之敎。未知症候。若何。上曰。慈殿稟賦本來血分不足。兼有痰候。故連進蔘香散。漸有差勝之意矣。自昨春以來。哀毁之中。屢月行素。以致元氣之積敗。每於哭泣之後。輒發寒戰之症。而近日則復發頻數。症情尤緊。故欲議定湯劑。而大抵症候。肌膚則雖有熱候。而煩渴則不至大段。欲進涼劑。則恐害於痰候。欲進溫劑。則恐害於熱候。使諸醫詳議以奏。可也。絢曰。症修似是胃氣不足之中。且兼外氣。六君子湯。合天香湯進御。宜矣。命緯曰。哭泣之後。每有戰掉之症。必是痰候上升。氣度不能斡旋之致也。此劑果好矣。而旣入桂枝。則附子減半進御。似宜矣。命徽曰。此爲人蔘順氣湯。而最有斡旋氣度之功矣。存謙曰。外氣之說。亦似有理。而此劑似爲當劑矣。上曰。王大妃殿進御大君子湯。今姑停止。人蔘順氣湯五貼。爲先製入。出榻敎仍命都提調提調先退。國榮曰。湯劑已煎入矣。上曰。入之。絢奉進。上進御。命退。諸臣以次出。
정조 1년
丁酉正月二十七日初更三點。上御尊賢閣。都承旨入侍時。行都承旨洪國榮。假注書金勉柱。記注官卜台鎭。記事官林錫喆進伏訖。上曰。捕廳罪人。連爲盤問。果得端緖云耶。國榮曰。諸罪人所供。一如前招。其間亦有發捕者。而別無端緖云矣。上曰。左捕將。姑令罷坐。持文案。明朝入侍事。分付。出榻敎賤臣承命出傳。上命退。承史退出。
정조 1년
行都承旨洪國榮藥院直。行左承旨趙㻐坐。右承旨林鼎遠坐。左副承旨李義翊坐直。右副承旨鄭民始救護。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
李義翊啓曰。左尹權噵。除拜後過三日不爲出肅。依定式推考警責。仍卽牌招察任。何如。傳曰。允。
정조 1년
備忘記。傳于趙㻐曰。今下弓矢。昌洲僉使李廷復處給送。
정조 1년
傳于趙㻐曰。摠管未差之代。口傳差出。
정조 1년
鄭民始。以弘文館言啓曰。本館上番校理臣李在學。下番修撰臣李儒慶。以問事郞廳。今日本府推鞫時晝仕出去之意。敢啓。傳曰。知道。
정조 1년
傳于林鼎遠曰。左承旨入侍。
정조 1년
趙㻐。以義禁府言啓曰。今此鞫廳多事之時。本府都事。當爲備員。出使都事金東鎭李始喆。令該曹依例口傳相換。何如。傳曰。允。
정조 1년
又以義禁府言啓曰。新除授都事金載泰。與都事趙德洵。有四寸娚妹應避之嫌。都事金載泰。卽令該曹口傳相換。何如。傳曰。允。
정조 1년
吏曹口傳政事。禁府都事李始喆。訓鍊主簿南正周相換。禁府都事金東鎭。繕工奉事金載泰相換。
정조 1년
兵曹口傳政事。以洪樂純爲都摠管。
정조 1년
傳于李義翊曰。副提調持加減心腎湯入侍。
정조 1년
吏曹口傳政事。禁府都事金載泰。繕工監役李潤衡相換。
정조 1년
傳于李義翊曰。坐直承旨入侍。
정조 1년
傳于李鎭衡曰。事變假注書處推案。催促入之。
정조 1년
李義翊。以刑曹言啓曰。觀察使節度使薦。每於歲首擧行。而堂上有故。限內不得爲之之意。敢啓。答曰。知道。
정조 1년
李鎭衡。以問事郞廳。以鞫廳大臣意啓曰。依傳敎。罪人李宗諤李光珍李致五。仍囚。罪人朴鳳興。邊遠定配。罪人李坤培。嚴刑一次。遠配。罪人崔命鳳徐敏行。還付捕廳。罪人李宗謇柳以謙禮男李持彭。竝放送之意。敢啓。答曰。知道。
정조 1년
又以義禁府言啓曰。罪人朴鳳興。慶尙道機張縣邊遠定配。罪人李坤培。全羅道務安縣遠地定配。而以傳敎內辭意。具罪目。依例發遣府書吏羅將。押送于各其配所之意。敢啓。答曰。知道。
정조 1년
丁酉正月二十八日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。風雪之餘。日氣陰寒。聖體。若何。上曰。一樣矣。國榮讀奏公事訖。上曰。捕廳譏捕者。已捉來云乎。國榮曰。罪人李致五。亦爲捉來。昨已坐起云矣。上曰。捕將入侍。賤臣承命出傳。捕盜大將張志恒進前。上曰。李致五之供。何如。志恒曰。致五之供。與坤培之招。又不同。多般究問。尙未得端緖矣。上曰。今日當爲推鞫諸罪人。竝送于禁府。可也。命書傳敎曰。推鞫。今日爲之。上曰。推鞫以本府擧行事。分付。命退。諸臣以次出。
정조 1년
丁酉正月二十八日巳時。上御興政堂。左承旨入侍時。行左承旨趙㻐。假住書金勉柱。記注官卜台鎭。記事官林錫喆進伏訖。上命書傳敎曰。罪人李致五李持彭。旣已就捕。今日推鞫時。一體盤問。如有端緖。加刑取服。可以面質者。卽爲面質。其餘在囚罪人。一竝依前問目。嚴問取招。大抵肯䋜。專在宗諤光珍。而今則致五旣拿。宗諤加刑取服事。傳于委官。上曰。承旨與事變注書。偕往推鞫所。諸罪人取招後。推案。使注書。這這馳啓。可也。仍命退。承史退出。
정조 1년
丁酉正月二十八日申時。上御尊賢閣。坐直承旨入侍時。同副承旨李鎭衡。假注書金勉柱。記注官卜台鎭。記事官林錫喆進伏訖。上曰。上注書入侍。李兢淵進伏。上命兢淵及賤臣。書陸宣公奏議內賜。命除事變注書李軍彬持罪人推案入啓。上曰。罪人宗諤。更爲加刑與否。問于事變注書以奏。兢淵承命出。還入奏曰。今方盤問取招。姑未加刑云矣。上命退。承史退出。
정조 1년
丁酉正月二十八日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。上曰。今日推鞫。亦無端緖之現發者。殊甚可悶矣。國榮曰。端緖尙未究得。而罪人滯囚者甚多。其干連中別無更問之類。宜有酌處之道矣。上曰。更觀議啓後當處之矣。上曰。同副承旨入侍。同副承旨李鎭衡進前。上曰。推案捧入。賤臣承命奉進。上命知申先退。命鎭衡讀奏推案及議啓。命書傳敎曰。觀此議啓。獄情尙未究覈。一如庭鞫時。良可悶也。而許多罪人之一向滯囚。亦不無矜惻之意。其中罪人禮男李宗謇李持彭柳以謙。別無可問之端。竝特爲放送。罪人朴鳳興。以景聃之養子。其在國法。有難全釋。邊遠定配。罪人李坤培。以景聃之親姪。當初逮捕。大關肯綮。而今則景聃。旣已失刑。亦不可不決放。且坤培之一味呑吐。不白隱情者。尤甚痛惡。嚴刑一次後。遠地定配。大抵此獄端緖。全在於宗諤光珍。而尙不輸情者。節節可痛。姑爲仍囚。以待結末。李致五有面質事。一體仍囚。徐敏行。依前還付捕廳。罪人崔命鳳本事。姑無可問之端。而且有僞造御製詩一款。元犯跟捕間。亦爲依前牢囚捕廳事。傳于委官。又命書議啓判付訖。上曰。推案。出傳于事變注書。宗諤招辭。卽爲捧入。賤臣承命出。更捧推案以進。上命賤臣讀奏訖。上曰。推鞫姑罷。出榻敎命退。諸臣以次出。
정조 1년
行都承旨洪國榮藥院直。行左承旨趙㻐齋宿。右承旨林鼎遠齋宿。左副承旨李義翊齋宿。右副承旨鄭民始齋直。同副承旨李鎭衡齋宿。注書二員未差。假注書李兢淵藥院直金勉柱仕直。事變假注書李運彬仕。
정조 1년
孝明殿親押罷後。政院玉堂藥房口傳問安。答曰。知道。
정조 1년
趙㻐啓曰。右副承旨鄭民始。今日不爲仕進。卽爲牌招。何如。傳曰。允。
정조 1년
傳于趙㻐曰。承史暖帽。侍衛軍兵毛具。
정조 1년
李義翊啓曰。禮曹判書蔡濟恭。依下敎來待矣。
정조 1년
傳于林鼎遠曰。右副承旨入侍。
정조 1년
傳于李義翊曰。左副承旨與禮曹判書入侍。
정조 1년
傳于李鎭衡曰。同副承旨馳詣元陵奉審。仍詣穆陵。一體奉審以來。
정조 1년
趙㻐啓曰。大司憲鄭晩淳呈辭。執義金亮行在外。掌令柳匡國呈辭。金彦鏶在外。持平金鍾厚在外。徐郁修疏批未下。今日以監察茶時之意。敢啓。傳曰。知道。
정조 1년
鄭民始。以兵曹言啓曰。本曹觀察使薦。例於歲首擧行。而堂上連因有故。限內不得爲之之意。敢啓。答曰。知道。
정조 1년
副校理尹塾疏曰。伏以皇穹不弔。仙馭上賓。日月不停。歲籥載新。率土臣民。益切如喪之慟。伏惟我殿下撫時攀慕之衷。當復如何。仍伏念臣。獲保軀命。跧伏田野。感誦聖澤。得至今日者。莫非我先大王生成曲全之至意也。第臣性本愚妄。孼由自作。臣身幾陷大戮。臣心無以自明。緘口屛跡。杜門沈病。今已許多年。撫心悲唏。恐不免爲聖世不瞑之鬼矣。不意千萬夢寐之外。騎省之除。玉署之命。聯翩降頒於半晷之間。臣誠何人。得此不世之榮於聖明之朝也。臣奉讀恩綸。十行辭旨旣嚴且明。臣之前後本末。不待自訟。而豁然呈暴於天日之下。是知容光之明。靡不燭照。庇物之仁。靡不曲成。臣抱此恩敎。雖卽日死滅。誠萬萬無憾矣。臣心隔抑塞。感淚被面。豈不欲匍匐趨膺。以伸叩謝之微忱。而顧此經幄啓沃之職。自量人器。萬不稱似。臣若感激殊遇。遽然冒進。仍以爲榮一身之階。則是豈臣平日始慮之攸及。而抑亦招一世之嗤笑。何哉。況臣本以空疎闒陋之姿。海島流離之後。疾病侵痼。喪威震剝之餘。精氣已脫。束帶奔走。猶斷其望。狹冊論思。尤何暇言。聖眷愈隆。而報答無路。華貫驟叨。而愧懼徒積。左右思量。不敢冒膺。天牌荐降。日事違逋。自念窮蹙之跡。又添傲慢之罪。玆敢隨詣闕下。瀝血陳章於天地父母之前。伏乞聖慈。憐臣悲苦之衷。特賜收還之恩。仍治臣逋慢之罪。以重名器。以肅朝綱。千萬幸甚。答曰。省疏具悉。爾其勿辭。察職。
정조 1년
延豐君李𡊠疏曰。伏以居諸迅駛。歲律倏改。伏惟聖慕。益復罔極。仍伏念賊臣尙魯。窮天極地之凶逆。亘萬古所未有。凡有血氣之論者。孰不腐心切齒。而臣不幸與之連姻。尙魯之女。卽臣之子婦也。昨年處分之後。臣聞于春曹。卽爲離異矣。夫尙賊之罪惡。固不可以孥籍之施不施。有所輕重。而及其追律還收之有命也。賊家婦女坐孥竄配之類。竝皆放宥。則曾所離異者。亦似視前有異。故臣亦還爲率來。而私心悚懼。未嘗一日弛于中。迺者修撰臣朴天衡之疏出。而聲罪旣嚴。遣辭甚峻。臣之見事不明。處變乖當之罪。於是乎無所逃矣。伏地戰慄。不覺毛骨之俱竦。而至於吾家慶之說。雖不擧其爲誰某。臣旣被論中一人。則安知不箚着臣身耶。噫逆家子不娶。古人攸戒。以此爲慶。豈人之情哉。惟其父子夫婦之倫。有若斷而復續者然。故人之見臣者。或以爲不幸之幸。而臣亦隨問而應。率口而答而已。猶是自來儱侗不能審愼之致。顧何嘗有可慶而謂之慶乎。聖批中無知妄作之敎。苟非天地之仁。何以曲加怒諒。如是之至也。惶懍之餘。繼之以感泣也。嗚呼。臣始焉處事顚錯。終之出言妄率。竟自歸於不分逆順。無所嚴畏之目。論其罪犯。萬殞猶輕。豈敢以聖度之包容。晏然抗顔於周行之間哉。臣於治疏將上之際。伏見掌令臣尹弼秉之疏。又以此事。論斥尤峻。臣之罪益著。而惶隕益切。席藁陳章。恭竣嚴誅。伏乞聖明。亟降威罰。以謝公議。以安私分。千萬幸甚。答曰。省疏具悉。使卿設有是。其不過率口而發。卿其勿辭。